SKRIFTLIG FORESPØRGSEL E-1574/02

af Fernando Fernández Martín (PPE-DE) til Kommissionen

(4. juni 2002)

Om: Racisme blandt europæerne

Jeg har erfaret, at der er begået forbrydelser over for spanske statsborgere, der har fået Erasmus-legater med henblik på mobilitet, og som har været udsat for fysiske og verbale overgreb i Finland og har været ofre for racistisk betinget vold, alene fordi de var spaniere.

Tilsyneladende er sådanne overgreb med prygl, knoglebrud og forhånelser fra finske borgeres side over for fastboende spaniere ret udbredte. Det gælder f.eks. tilfældet i byen Mikkeli, som har været omtalt i den spanske presse. Situationen forbedres ikke af det finske politis reaktion, manglende opmærksomhed over for ofrene, nedladende behandling og i nogle tilfælde manglende bistand. Endelig er disse forbrydelser praktisk taget straffri i henhold til finsk lov. Når de skyldige er blevet tilbageholdt og fundet skyldige, skal de kun erlægge en bøde på 150 EUR.

De spanske studerende føler sig derfor forsvarsløse over for gerningsmændene og det finske politi og retsvæsen. Kun deres ambassade i Finland støtter dem.

Har Kommissionen kendskab til disse racistisk betingede overgreb over for europæiske borgere?

Kan Kommissionen gøre rede for det konkrete tilfælde, der er beskrevet ovenfor, og hvilke foranstaltninger den har taget eller vil tage?

Svar afgivet på Kommissionens vegne af António Vitorino

(8. juli 2002)

Kommissionen er ikke i besiddelse af oplysninger om de forhold, som det ærede medlem beskriver. Under alle omstændigheder har Kommissionen ikke kompetence til at gribe ind i sådanne sager, der hører under de berørte medlemsstaters ansvarsområde.

Hvad angår spørgsmålet om, hvilke politiske foranstaltninger man overvejer på EU-plan til bekæmpelse af racisme og fremmedhad, er Rådet i færd med at behandle et forslag, forelagt af Kommissionen i 2001, om en rammeafgørelse om bekæmpelse af racisme og fremmedhad(1) inden for straffeloven. Racisme og fremmedhad er et alvorligt problem og et fænomen, der direkte strider mod de principper, som medlemsstaterne har til fælles, således som erklæret i artikel 6 i traktaten om Den Europæiske Union, navnlig respekt for menneskerettighederne og de grundlæggende frihedsrettigheder. Formålet med Kommissionens forslag er at sikre, at al racistisk og fremmedfjendsk adfærd straffes med samme sanktioner i alle medlemsstater, og desuden at forbedre og udvide det retlige samarbejde ved at fjerne mulige hindringer. Kommissionen foreslår navnlig, at racistiske eller fremmedfjendske motiver skal betragtes som en skærpende omstændighed, når der fastsættes straf for almindelige lovovertrædelser. Dette vil have en direkte, afskrækkende virkning på personer, der overvejer at begå sådanne overtrædelser.

Derudover lægges der i EU's overordnede strategi vedrørende kriminalitet særlig vægt på at beskytte og bistå ofrene for en forbrydelse. Rådet vedtog den 15. marts 2001 rammeafgørelse 2001/220/RIA om ofres stilling i forbindelse med straffesager(2), der indeholder bestemmelser om respekt for ofrene for en forbrydelse og anerkendelse af deres rettigheder, samt om bistand og ret til erstatning i forbindelse med straffesager. Siden da har Kommissionen via en grønbog, der blev vedtaget den 28. september 2001(3), lanceret en debat om erstatning til ofre for forbrydelser. Formålet med denne brede offentlige høring er at undersøge, hvordan man yderligere kan forbedre erstatningen til forbrydelsesofre i EU gennem et fællesskabsinitiativ.

(1) EFT C 75 E af 26.3.2002.

(2) EFT L 82 af 22.3.2001.

(3) KOM(2001) 536 endelig udg.